All Blacks straf die Poemas vir elke klein foutjie | Maroela Media
Dit is die les wat Argentinië Saterdagoggend in Nelson geleer het toe Nieu-Seeland klippe teen hulle gekou het maar elke krieseltjie los besit gebruik het. Nieu-seeland het hierdie toets in die Rugbykampioenskap met 46-24 gewen.
Drie baie goeie drieë deur die Argentyne was nie genoeg nie en die All Blacks se ses, die een reg teen die einde, het aan hulle ŉ bonuspunt besorg. Dit was opvallend dat Nieu-Seeland, elke keer as die Poemas punte aanteken en binne trefafstand kom, feitlik dadelik weer gaan druk het.
Argentinië was statisties in feitlik elke faset die beste daaraan toe ‒ gebied, besit, afbreekpunte, omkeerbesit, minder duikslae … maar die skrum was nie goed nie. Soos hulle afrigter Mario Ledesma vooraf gesê het, moet hulle dit reg maak om werklik ŉ krag te word.
In die eerste helfte het die Poemas ook nege strafskoppe afgestaan, en ná rustyd net twee. Daardie eina-dissipline het hul vroeë ritme ŉ paar keer gebreek.
En dan die foute. Nicolás Sánchez, wat verder baie goed gespeel het, het twee keer die bal veld-op geskop, en die All Blacks het twee keer van hul eie gebid af gaan druk. Hulle het twee drieë gedruk toe die Argentyne na ŉ aantal fases hanteerfoute gemaak het, en het die man-oor soos altyd skitterend uitgebuit toe die geleentheid daar was.
Vir die All Blacks was daar ook twee vroeë terugslae toe hulle hul uithaler-slot Brodie Retallick met ŉ skouerbesering verloor het wat hom dalk lank van die veld sal hou; en hulle senter Ngani Laumape sy knie beseer het. Sy plaasvervanger Anton Lienert-Brown was egter een van die beste spelers op die veld na hy opgekom het.
En goed soos die Argentyne was, moet jy nie vergeet dat hierdie Nieu-Seelandse span nie naastenby hul beste waas nie en dat hulle deur hierdie twee beserings ontwrig is.
Nieu-Seeland (18) 46: Drieë: Nehe Milner-Skudder, TJ Perenara (2), Kieran Read, Shannon Frizell, Jack Goodhue. Doelskoppe: Richie Mo’unga (5). Strafdoele: Richie Mo’unga (2).
Argentinië (7) 24 : Drieë: Ramiro Moyano, Nicolas Sanchez, Emiliano Boffelli. Doelskoppe: Nicolás Sánchez (3). Strafdoele: Sánchez.
Siesa, nóg ‘n skokkende Bok-vertoning!
Sharks moes inhaal; SWD skok kampioen
Volgende week gaan die All Blacks straf uitdeel. Sien eintlik uit daarna dat die bontebokke, Rassie en bankrot SARU besef hoe vrot hulle regtig is – kwotas en al.
Kan nie wag vir All Blacks. Trap die bokkies. Skande .gelukkig dra ek n swart trui met Trots
Reza · 8 maande gelede
Is Puma nie die korrekte spelling?
Wim van der Berg · 8 maande gelede
Dankie vir die navraag, Reza.
In Afrikaans verwys ons na Argentinie as die Poemas en na die span van Mpumalanga as die Pumas.